Må ikke forveksles med Knut Andersen (fotballspiller).

**Knut Andersen** (født 9. mai 1931 i Harstad, død 17. juni 2019 i Oslo) var en norsk filmregissør, manusforfatter, filmklipper og skuespiller.

Liv og virke
------------

### Yrkesliv

Andersen var blant grunnleggerne av Teamfilm AS i 1962, sammen med blant andre Knut Bohwim og kameramannen Mattis Mathiesen (1924-2010). Andersen og Teamfilm revitaliserte den norske komedien på 1960-tallet, med publikums- og kassasuksesser som *Operasjon Løvsprett* og *Hurra for Andersens*. *Operasjon Løvsprett* havnet høyt på listen over de norske filmene som er sett av flest mennesker på kino – den solgte hele 1,63 millioner billetter. Også *Balladen om mestertyven Ole Høiland* fra 1970 ble sett av mange; det ble solgt over 710.000 billetter til den filmen.

De to filmene *Brent Jord* i 1969 og *Under en steinhimmel* i 1974 hadde klar tilknytning til Nord-Norge, regissørens egen landsdel. Begge filmene handlet om hendelser i andre verdenskrig i Finnmark, under de tyske styrkenes tvangsevakuering av befolkningen og nedbrenning av alle bygninger i forbindelse med okkupasjonsmaktens tilbaketrekning mot krigens slutt.

Knut Andersen regisserte også én av de 14 filmene om Olsenbanden (*Olsenbandens siste bedrifter*, 1975). Han regisserte videre flere TV-produksjoner, som *Vestavind* (seks episoder på NRK, med premiere i 1994) og *Lillys butikk* for NRK barne-TV. På 1990-tallet jobbet han i NRK med oversettelse og tilretteleggelse for norske seere av innkjøpte programmer – ofte i samaerbeid med sin kone Nicole Macé.

Knut Andersen fikk Aamot-statuetten i 1976 og Amandakomiteens Ærespris i 2007 under åpningen av Den norske filmfestiavalen i Haugesund. *VG*s filmanmelder Jon Selås skrev etter utdelingen at «*Det eneste overraskende med at den uhyre prisverdige veteranen Knut Andersen fikk sin Æres-Amanda, er faktisk at han ikke har fått den for lenge, lenge siden!*»

### Familieliv

Knut Andersen var gift med forfatteren Nicole Macé (1931–2011) fra 1965 til hennes død i 2011. Macé hadde også arbeidet som teaterinstruktør og filmregissør (*Formynderne* fra 1978 og *3* fra 1971).

Filmografi
----------

### Regi

* 1962: *Operasjon Løvsprett*
* 1964: *Nydelige nelliker*
* 1965: *Skjær i sjøen*
* 1966: *Hurra for Andersens*
* 1968: *Sus og dus på by'n* – segmentet «Oss rosemalere imellom»
* 1969: *Brent jord*
* 1970: *Balladen om mestertyven Ole Høiland*
* 1972: *Marikens bryllup*
* 1974: *Under en steinhimmel*
* 1975: *Olsenbandens siste bedrifter*
* 1976: *Den sommeren jeg fylte 15*
* 1977: *Karjolsteinen*
* 1980: *Mareritt ved midtsommer* (TV-film)
* 1980: *Herfra til Haglemoen* (TV-serie)
* 1982: *For Tors skyld*
* 1985: *Dragens fange*
* 1994–1995: *Vestavind* (TV-serie)
* 1996–1998: *Lillys butikk*, (TV-serie)
* 1997: *Fuglekongen* (TV-film)

### Manusforfatter

* 1964: *Operasjon sjøsprøyt*
* 1964: *Nydelige nelliker*
* 1965: *Skjær i sjøen*
* 1970: *Balladen om mestertyven Ole Høiland*
* 1976: *Den sommeren jeg fylte 15*
* 1980: *Herfra til Haglemoen* (TV-serie)

### Skuespiller

* 1986: *Makaroni Blues* – Gundersen
* 1993: *De blå ulvene* – Faren til Proffen

Referanser
----------

1. 1 2   Autorités BnF, BNF-ID 16204524p[Hentet fra Wikidata]
2. ↑   Social Networks and Archival Context, SNAC Ark-ID w6k77whn, besøkt 9. oktober 2017[Hentet fra Wikidata]
3. 1 2 3 4 5   www.vg.no, besøkt 18. juni 2019[Hentet fra Wikidata]
4. 1 2  Ingvill Dybfest Dahl (18. juni 2019). «Regissør Knut Andersen er død». *VG*. NTB. Besøkt 18. juni 2019.
5. ↑  «Søketreff i norske aviser: "Norsk versjon: Knut Andersen"». *www.nb.no*. Nasjonalbiblioteket. Besøkt 1. februar 2021.
6. ↑  Jon Selås (18. august 2007). «Selås kommenterer: Jury-journalen». *VG*. Besøkt 19. juni 2019.

Eksterne lenker
---------------

* (en) Knut Andersen på Internet Movie Database Rediger på Wikidata

* (sv) Knut Andersen i Svensk Filmdatabas Rediger på Wikidata

* (da) Knut Andersen på Filmdatabasen Rediger på Wikidata

* (en) Knut Andersen på AllMovie Rediger på Wikidata

* (en) Knut Andersen hos The Movie Database Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** VIAF **·** ISNI **·** BNF **·** BNF (data)
 |